Stella-koshuismoorde: Verhoor begin binnekortXander Bylsma in die hof. Skuins agter hom sit Rianette Engelbrecht, Marna se ma (13 Februarie 2019). Foto: Mia Spies/eNuus Die verhoor van Xander Bylsma (19), die jong man wat aangekla word van die moord op die vriendinne Sharnelle Hough (17) en Marna Engelbrecht (16) in hul koshuis op Stella in Noordwes, sal volgende maand begin. eNuus berig Bylsma het Woensdag weer in die Noordwes-hooggeregshof verskyn. Bylsma het in sy blou T-hemp en pet aansienlik maerder gelyk as toe hy in Mei verlede jaar in hegtenis geneem is. Skuins agter hom het Rianette Engelbrecht, Marna se ma, in die hof gesit. Die verhoor is van 4 tot 8 Maart en weer van 11 tot 15 Maart geskeduleer. Bylsma sal intussen in aanhouding bly in die Rooigrond-gevangenis. Maroela Media het vroeër berig Sharnelle en Marna, albei gr.11-leerders aan Hoërskool Stella, is op 25 Mei verlede jaar dood in hul skoolkoshuis aangetref. Sharnelle se liggaam is aangetref waar sy aan ŉ nylontou aan die trapreling gehang het. Marna se liggaam is kort daarna in die badkamer aangetref. Sy is moontlik verwurg en daar was ŉ handsakband om haar nek. Bylsma is dieselfde dag by sy huis in Stella in hegtenis geneem. Bylsma en Sharnelle was voorheen in ŉ verhouding, maar het uitgemaak. Lees alle vorige berigte oor die saak op Maroela Media.